《饮天游室夜大雨移席有作》
明代·乌斯道

炎歊尼欢宴，露坐希夜长。望舒閟金波，屏翳决银潢。

飞廉亦驰骤，万马集战场。孱姿或沮丧，壮怀当激昂。

丈夫干化机，晦冥宁我伤。清酤既不匮，华灯岂辞张。

楚歌激忠肝，越吟思远乡。卜昼固前闻，夜饮诗所臧。

愿言各尽醉，顷刻远相望。缅怀芙蓉洲，池阁风雨凉。

遗音若金石，百载不能忘。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。